„Începând de luni, 13.05.2024, stația de autobuz Aeroport Băneasa, aferentă liniilor 100, 203, 301, 304, 330, 335, 441, 441B, 442, 443, 444, 446, 447, 447B, 448, 477, 500 și 519, situată pe DN1, pe sensul de mers spre orașul Otopeni, va fi reamplasată la o distanță de aproximativ 90 de metri, pentru a permite desfășurarea lucrărilor de construire a Magistralei 6 de metrou (1 Mai – Otopeni)”, a anunțat STB, sâmbătă, 11 mai.
Lucrările la metrou necesită spațiu suplimentar pe amplasamentul actual al stației. Relocarea este temporară și stația va fi mutată înapoi la locația sa originală după finalizarea lucrărilor, dar STB nu a precizat când se estimează acest lucru.
Ce este Magistrala M6 de metrou care va lega Bucureștiul de Aeroportul Otopeni
Magistrala 6 este un proiect important pentru București care va fluidiza traficul și va oferi o alternativă rapidă de transport public, început din decembrie 2023. Magistrala 6 de metrou va avea în total 12 stații, în afara de cea existentă la 1 Mai, împărțite pe două secțiuni:
Secțiunea Sud (în lucru):
- 1 Mai (existentă)
- Pajura
- Expoziției
- Piața Montreal
- Gara Băneasa
- Aeroport Băneasa
- Tokyo (complex comercial Băneasa)
Secțiunea Nord (nu a început construcția):
- Washington
- Paris
- Bruxelles
- Otopeni
- Ion I.C. Brătianu
- Aeroport Otopeni
Contractul pentru metroul până la Aeroportul Otopeni a fost câștigat de firme din Turcia, este vorba despre asocierea Alsim Alarko – Makyol, iar finalizarea execuției a fost estimată pentru anul 2027. Lucrările costă peste 1,1 miliarde lei și se fac cu fonduri din PNRR.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro